text: চৌধুরী আবদুল্লাহ আল মামুন বাংলাদেশ পুলিশের একজন কর্মকর্তা এবং র‌্যাপিড অ্যাকশন ব্যাটেলিয়ানের (র‌্যাব) দায়িত্বাধীন মহাপরিচালক। ২০২০ সালের ৮ এপ্রিল তাকে র‌্যাপিড অ্যাকশন ব্যাটেলিয়ানের মহাপরিচালক হিসেবে নিয়োগ প্রদান করা হয়। ১৫ এপ্রিল থেকে তিনি নতুন দায়িত্ব গ্রহণ করেন। ২০১৯ সালের ২৮ আগস্ট থেকে ২০২০ সালের ১৪ এপ্রিল মেয়াদে তিনি পুলিশের অপরাধ তদন্ত বিভাগের (সিআইডি) প্রধান হিসেবে দায়িত্ব পালন করেন।
  
  জীবনী 
  মামুন ১৯৬৪ সালের ১২ জানুয়ারি সুনামগঞ্জ জেলার শাল্লা উপজেলার শ্রীহাইল গ্রামে জন্মগ্রহণ করেন। তিনি ১৯৮৯ সালের ২০ ডিসেম্বর বাংলাদেশ পুলিশের সহকারী সুপারিনটেনডেন্ট (এএসপি) হিসেবে পুলিশ বাহিনীতে যোগদান করেন। তিনি ১৯৮২ সালে বিসিএস (পুলিশ) ক্যাডারের ১৯৮৬ ব্যাচের কর্মকর্তা। তিনি বাংলাদেশের বিভিন্ন জেলায় পুলিশেল বিভিন্ন ইউনিটে দায়িত্ব পালন করেন। তিনি ব্রাহ্মণবাড়িয়া, সিরাজগঞ্জ ও চাঁদপুর জেলার হাজীগঞ্জ সার্কেলের সহকারী পুলিশ সুপার এবং চাঁদপুরের অতিরিক্ত পুলিশ সুপার হিসেবে দায়িত্ব পালন করেন। তিনি ঢাকা মেট্রোপলিটন পুলিশের সহকারী কমিশনার, আর্মড পুলিশ ব্যাটালিয়নের সহকারী পুলিশ সুপার, এডিসি (ডিএমপি) হিসেবে দায়িত্ব পালন করেন। তিনি নীলফামারীর পুলিশ সুপার, ডিএমপির উপ কমিশনার (ডিসি) এবং ঢাকা পুলিশ সদর দপ্তরের এআইজি হিসেবে দায়িত্ব পালন করেন।
  
  পরে তিনি ঢাকা রেঞ্জের অতিরিক্ত ডিআইজি, পুলিশ সদর দপ্তরে ডিআইজি (অপারেশনস) এবং ময়মনসিংহ রেঞ্জের ডিআইজি হিসেবে দায়িত্ব পালন করেন। এরপর তিনি ঢাকা রেঞ্জের ডিআইজি হিসেবে নিয়োগ পান। ২০১৯ সালের ২৮ আগস্ট তাকে সিআইডির প্রধান হিসেবে নিয়োগ প্রদান করা হয়। ২০২০ সালের ৮ এপ্রিল তাকে র‌্যাবের মহাপরিচালক হিসেবে নিয়োগ দেওয়া হয়।
  
  ব্যক্তিগত জীবন 
  মামুন ব্যক্তিগত জীবনে তায়েবা মুসার্রাত জাহার সাথে বিবাহ বন্ধনে আবদ্ধ হন। এই দম্পতির দুই ছেলে ও এক কন্যা রয়েছে।
  
  পুরস্কার
   রাষ্ট্রপতি পুলিশ পদক (পিপিএম)
  
  তথ্যসূত্র 
  
  বিষয়শ্রেণী:১৯৬৪-এ জন্ম
  বিষয়শ্রেণী:জীবিত ব্যক্তি
  বিষয়শ্রেণী:সুনামগঞ্জ জেলার ব্যক্তি
  বিষয়শ্রেণী:বাংলাদেশ পুলিশ কর্মকর্তা
title: চৌধুরী আবদুল্লাহ আল মামুন